  Майя Бывальцева 17-тӥ коньывуонэ Удмуртиын «Элькуновидение. Суперфинал» вожвылъяськон ортчоз. Туала удмурт эстрадаысь тужгес яркыт ужрадэ азьвыл аръёсы конкурсын куинь устоосыз пӧлы шедемъёс пыриськозы. Со сярысь ивортодэтъя «Удмуртия» агентстволы вожвылъяськонэз огез радъясь Светлана Пикулева ивортӥз. «Элькуновидение» вожвылъяськон Удмуртиын тямыс пол ортчылӥз ни. Оглом 26 кырӟасьёс но группаос 1-3 интыос басьтылӥзы. Суперфиналэ пыриськон понна куриськонъёс келязы ни Глаз ёросысь Юрий Князев но Александр Леонтьев, Шаркан ёросысь Александра Протопопова но «Тулкым» ансамбль, Сарапул ёросысь Павел Асат (Смирнов), Вавож ёросысь «Валан» ансамбль, Эгра каргуртысь Денис Чирков, Дэбес ёросысь Артемий Гаврилов, Балезино ёросысь Надежда Сидорова, Можга ёросысь «Вить Сергейёс» коллектив. Светлана Пикулевалэн верамезъя, озьы ик Кияса ёросысь «Ерпечкаос», Якшур-Бӧдья ёросысь «Воля», Пичи Пурга ёросысь Андрей Корнилов дасясько, но куриськонзы лэземын ӧвӧл на. Куронъёсты кутон 30-тӥ куарусёнозь мыноз.  Кырӟанъя куронъёс но, вормисьёсты быръён но азьвыл сямен ик - авторъёс одӥг ёросысь ик, жюри - учкисьёслэсь но профессиональной. <…> Хотя шуиськом, что конкурсантъёс али ёрос понна уг, асьсэлэн данзы понна кырӟало, малы ке шуоно соос ёрослэн гинэ данъяськонэз ӧвӧл ни Светлана Пикулева, «Элькуновидение» вожвылъяськонэз огез радъясьСолэн кылъёсызъя, али ёросъёсысь ыстэм муртъёслэсь жюри кылдытон сярысь малпасько на. Азьвыл котькуд пыриськись ёросысь быдэн одӥг дунъясь луэ вал, но али одӥг ёросысь кӧня ке артист лыктыны быгатэ. Дышем сямен вормисез шараян кӧня ке люкетэн мыноз: 17-тӥ коньывуонэ Ижкарын концерт ортчоз, 4-тӥ шуркынмонэ - «Удмуртия» телеканалын трансляция. Тодэ вайтом, «Элькуновидение» вожвылъяськонэз «Мынам Удмуртие» телерадиокомпания «Удмурт Кенеш» огазеяськон юрттэмен радъя. 2020-тӥ арын коронавирусъя пандемия сэрен вожвылъяськонэз ӧз ортчытэ. 2019-тӥ арын вожвылъяськонэ ваньмыз 15 кырӟасьёс но коллективъёс пыриськизы, концерт люкетэз бере вормон понна нюръяськонзэс 13-ез азьланьтӥзы. Вормиз Глаз ёросысь Юрий Князев. Тегъёс: Лулчеберет Ижкар Удмуртия вожвылъяськон удмуртъёс кырӟан Элькуновидение  